Hoofman se vrou nou ook vermoorCharlene Felicity Matthews (Foto: Verskaf) Die weduwee van die omstrede hoofman Clyde Mnisi wat ongeveer ŉ week gelede in ŉ koeëlreën dood is, is ook Dinsdagoggend om die lewe gebring. Felicity Mathews (30) is Dinsdagoggend vroeg in haar huis doodgeskiet. “Die polisie is vanoggend na die oorlede hoofman se huis in Calcutta ontbied nadat hulle berigte omtrent ŉ skietvoorval ontvang het,” sê brig. Selvy Mohlala, woordvoerder van die polisie in Mpumalanga. By die polisie en paramedici se aankoms op die toneel is haar lewelose liggaam daar aangetref. Sy het verskeie skietwonde aan haar kop gehad en is op die toneel dood verklaar. “Twee ander mans, wat later as familielede geïdentifiseer is, het ook skietwonde in die voorval opgedoen en is na die naaste hospitaal geneem vir mediese behandeling,” sê Mohlala. ŉ Voorlopige ondersoek deur die polisie het intussen bevestig dat gewapende verdagtes op ŉ manier by die huis ingekom en op die drie slagoffers geskiet het. Daarna het hulle van die toneel gevlug. Die polisie het ŉ paar koeëldoppies op die toneel gevind. “ŉ Span wat deur die polisie saamgestel is, het reeds met die ondersoek begin en hoop om die oortreders binnekort in hegtenis te neem,” sê Mohlala. “Ons wil heel eerste vasstel hoe die verdagtes toegang tot die huis gekry het.” Mnisi (37), Matthews se man, is Sondag 26 Maart op die pad na die Kruger Mpumalanga Internasionale Lughawe buite Witrivier doodgeskiet. Sy moordenaars is steeds op vrye voet. Clyde Mnisi is tydens ŉ kroningseremonie in Oktober as die nuwe hoofman aangewys. (Foto: SAPS) Mnisi sou volgende maand in die hof verskyn het op aanklag van onder meer die onwettige koop en verkoop van renosterhoring. Aanklaers beweer Mnisi was deel van ŉ sindikaat wat daarvan verdink word dat hulle op groot skaal met gestroopte renosterhoring gesmokkel het. “Die motief vir die skietery is in dié stadium steeds onbekend en niemand is tot dusver in hegtenis geneem nie,” sê Mohlala. Die publiek word gevra om die Stop Misdaad-nommer by 08600 10111 te skakel in verband met enige inligting omtrent die voorval. Lede van die publiek kan ook inligting via die MYSAPS-app stuur.